钦定古今图书集成/明伦汇编/宫闱典/第033卷 > 吴主步皇后
## 钦定古今图书集成/明伦汇编/宫闱典/第033卷 > 吴主步皇后

按《吴志后妃传》：“吴主权步夫人，临淮淮阴人也，与丞
相骘同族。汉末，其母携将徙庐江，庐江为孙策所破，
皆东渡江，以美丽得幸于权，宠冠后庭。生二女，长曰
鲁班，字大虎，前配周瑜子循，后配全琮；少曰鲁育，字
小虎，前配朱据，后配刘纂。夫人性不妒忌，多所推进，
故久见爱，侍权为王。及帝意欲以为后，而群臣议在”
徐氏，权依违者十馀年，然宫内皆称皇后，亲戚上疏
称中宫。及薨，臣下缘权指，请追正名号，乃赠印绶，策
命曰惟赤乌元年闰月戊子，皇帝曰：“呜呼！皇后，惟后
佐命，共承天地，虔恭夙夜，与朕均劳。内教修整，礼义
不愆，宽容慈惠，有淑懿之德。民臣县望，远近归心。朕
以世难未夷，大统未一，缘后雅志，每怀谦损，是以于
时未授名号，亦必谓后降年有永。永与朕躬，对扬天
休，不寤奄忽，大命近止。朕恨本意，不早昭显，伤后殂
逝，不终天禄，愍悼之至，痛于厥心。今使使持节、丞相
醴陵亭侯雍，奉策授号，配食先后，魂而有灵，嘉其宠荣。呜呼哀哉！”葬于蒋陵。